En stor del af det kobber, der natten til tirsdag blev stjålet fra Fjerritslev Gymnasium, er blevet fundet. Landbetjent i Brovst, Torben Madsen, fortæller, at kobberet blev fundet i en baggård på Bredgade i Pandrup efter et tip fra en borger. Natten til onsdag rykkede politiet fra Aalborg så ud og fik samlet kobberet sammen. Torben Madsen mener, at den store medieomtale af tyveriet har gjort, at tyvene har fået kolde fødder og ikke har turdet sælge kobberet videre, og at de derfor har valgt at smide det i baggården. Natten til tirsdag blev der stjålet kobber for omkring 150.000 kroner fra Fjerritslev Gymnasium. Gymnasiet er ved at få lavet en tilbygning, og kobberet er stjålet fra bygningens facade og tag. Nordjyllands Politi hører stadig gerne fra vidner, der har set noget, der kan have en forbindelse til tyveriet. Nordjyllands Politi kan kontaktes på telefon 114
Politiet har fundet en stor del af det kobber, der er stjålet fra Fjerritslev Gymnasium, i en baggård i Pandrup.